Landsliðsþjálfari Danmerkur þakkar það áherslubreytingum í vörn liðsins og frábærri markvörslu að Danir tryggðu sér heimsmeistaratitilinn í handbolta í gær. Danir hafa nú unnið titilinn á tveimur mótum í röð.
Danir unnu Svía í úrslitaleik HM í gær, 26-24. Leikurinn var jafn en um miðjan seinni hálfleik breytti Nikolaj Jacobsen þjálfara Dana um vörn. Hann fór úr flatri 6-0 vörn í það að hafa einn varnarmann fyrir framan hina, í svokallaða 5-1 vörn sem hann telur hafa verið lykilinn að sigrinum.
Sagði Nikolaj Jacobsen landsliðsþjálfari Dana á blaðamannafundi eftir sigurinn í gær. Hann hrósaði markverði sínum og fyrirliða, Niklas Landin í hástert þarna í lokin. Landin átti stórleik í marki Dana í seinni hálfleik í gær. Það segir sitt um gæði Landin að hann er nú handhafi flestra af stærstu titlum handboltans. Auk þess að vera heimsmeistari í annað sinn í röð er hann einnig ríkjandi Ólympíumeistari, ríkjandi þýskur meistari og bikarmeistari með Kiel og vann Meistaradeild Evrópu með Kiel nú í lok síðasta árs. Nikoaj Jacobsen er fjórði þjálfarinn sem nær að verja heimsmeistaratitil í handbolta. Áður hafði Curt Wadmark gert það með Svía á sjötta áratug síðustu aldar. Niculae Nedeff gerði það svo tvisvar með Rúmena 1961 og fjögur og svo aftur 1970 og 74. Síðastur á undan Jacobsen til að verja heimsmeistaratitilinn var Claude Onesta með Frakka 2011. HM gull Dana 2019 og í ár eru einu heimsmeistaratitlar danska landsliðsins. Þeir urðu þó Evrópumeistarar 2008 og 2012 undir stjórn Ulriks Wilbek og Ólympíumeistarar 2016 undir stjórn Guðmundar Guðmundssonar núverandi landsliðsþjálfara Íslands.